Kulakho Ukuba Lodlakela Olwesabekayo Elizweni - Biti
Ekhuluma eseSouth Africa, uBiti ukhuthaze amazwe omhlaba ukuba angenele ngamandla kwenqatshelwe udlakela ngesikhathi sokhetho
Umphathintambo wezemali uMnu Tendai Biti uthi inengi lizalahlekelwa yimpilo nxa inhlanganiso ezifana leUnited Nations, iSadc leAfrican Union zingasangenelanga zavimba udlakela kukhetho oluzayo. Ekhuluma ekweleSouth Africa ngoLwesithathu, uBiti, yena ollilunga leMDC ekhokhelwa nguMnu Morgan Tsvangirai ukhuthaze inhlanganiso lezi ukuthi zingenele ngamandla kudaba lweZimbabwe ngaphambilini kokhetho zenqabele udlakela. Uthe nxa lokhu kungenziwanga inhlalakahle kazulu izaphazamiseka kakhulu, lomnotho welizwe lawo utshabalale. Okwamanje iSadc iphakathi kwemizamo yokulungisisa ingxaki ezikhona kuhulumende womanyano phakathi kweZanu PF lamacele womabili eMDC. Kodwa inengi lithi inhlanganiso le siyehlulekile ngoba sesiside isikhathi izama kodwa kungelalutho olumqoka oluphumayo. Ingcwethi ecubungula ezombusazwe uMnu Mlamuli Nkomo uthe uzulu kumele azilungisele konke okuhluphayo engaze atshiyela abakwamanye amazwe lumlandu. Abalwela malungelo oluntu, abamabandla ezombusazwe labantu makhaza labo bathi ngempal kulakho ukuba lodlakela olwesabekayo lonyaka. Ingcwethi ezicubungula ezombusazwe zithi isikhalazo sikaMongameli Jacob Zuma weleSouth Africa sokuthi kubhalwe iziqondiso ezizalandelwa nxa sokuyiwa kukhetho, silohlonzi. UZuma nguye umlamulankunzi kudaba lweZimbabwe emele iSadc. Iziqondiso lezi (i Roadmap), ezibikwa zizaqoqwa nguye uZuma, zigoqela okuphathelene lokulotshwa kwesisekelo sombuso esitsha, ukuphatheka kwabantu ngokupheleleyo kwezombusazwe bengahlukuluzwa kanye lokwethulwa kwembiko kungelakuncindezelwa kwamanye amabandla. Ukuhlaziya udaba lolu, uSithandekile Mhlanga weStudio 7 uxoxe LoMn Felix Magalela Mafa, owecele leMDC elikhokhelwa nguMnu Tsvangirai, endawonye loMnu Qhubani Moyo owecele elikhokhelwa nguMnu Welshman Ncube. UMnu Moyo uthe ukuze udba lweZimbabwe lulungisiswe, kumele amabandla ezombusazwe alandele iGPA ngokugcweleyo.